Redery bevestig brand op vlug vanaf OR Tambo‘n Skermskoot uit ‘n video toon vlamme aan die vliegtuig kort nadat dit opgestyg het. (Video: Twitter) Air Zimbabwe het bevestig een van die lugredery se vliegtuie het Sondagaand wanfunksionering in een van sy enjins ervaar wat ŉ vlugtige brand by ŉ uitlaatpyp van die vliegtuig veroorsaak het. ŉ Leser het Sondagaand aan Maroela Media gesê sy vrou het eerstehands gesien hoe ŉ brand op ŉ vliegtuig ontstaan kort nadat dit by die OR Tambo Internasionale Lughawe in Kempton Park opgestyg het. Ander mense het op sosiale media beweer hulle was naby die lughawe toe hulle ŉ harde slag gehoor en daarna vlamme aan die vliegtuig in die lug gesien het. Een Twitter-gebruiker, Tongai Muroyiwa, sê die vlamme het egter net so vinnig verdwyn soos wat dit ontstaan het en die vliegtuig het aanhou opstyg. Volgens Air Zimbabwe het die enjinfout plaasgevind op die Boeing 767-200ER kort nadat dit opgestyg het by OR Tambo op pad na Harare. “Die wanfunksionering het egter nie die voortduur van die vlug of die veiligheid van die bemanning of passasiers aan boord bedreig nie en die vliegtuig het veilig in Harare geland om 20:35,” sê die redery in ŉ verklaring. “Ons ingenieurs het met die nodige ondersoek begin en ŉ verslag sal binnekort hieroor uitgereik word.” Die lugredery sê die voorval kan wel ŉ invloed op sy normale vlugskedule hê en het passasiers aangemoedig om meet sy besprekingskantoor of die betrokke lughawe kontak te maak oor vlugte wat geraak word. Zimbabwe airliner, Boeing 767, engine on fire. Flight returning to OR Tambo international airport. pic.twitter.com/jWhcr1AnJx — PigSpotter™ Pty Ltd (@PigSpotter) April 28, 2019